  Виталий Пронин Космосэ лобан техникаез бичало нылъёс гинэ.Космонавтикаез азинтон понна трос лэсьтэ Ижысь «Аксион» предприятие. Солэн техникаеныз инсьӧре лобӟиз «Восток» корабль. Элькунысьтымы бадӟым предприятиос пӧлысь «Аксион-холдинг» тужгес кужмоез, пыд вылаз юн сылӥсез. Заказъёссы матысь аръёслы тырмыт. Космонавтикалы, обороналы чаклам вуз поттэ бере, тросэз калык синъёслэсь ватэмын. Но Космонавтикалэн нуналаз предприятие иворчиос понна ӧсъёссэ ӝамдэлы ке но усьтӥз ик.«Аксионлэн» бурд улаз пыро кӧня ке цехъёс-центръёс. Отын туннэ нуналлы тырше 7 сюрс 800 мурт. Шоро-куспо уждунзы - 36 сюрс манет.Адӟыны кылдӥз микроэлектроникая цехлэсь ужамзэ. Отысь  воргоронъёсты уд синйылты, космической объектъёслы ёзъёсты бичало егит нылъёс. Векчи детальёсын вырыны пиосмуртъёслы секытгес, нылкышноослы та киуж выллем. Соослы но капчи ӧвӧл: уже куриськем 5 ныл пӧлысь кыле одӥгез, шуэ «Аксионлэн» кивалтӥсез Г. Кудрявцев. Азьвыл производстволы кулэ луись аппаратъёс комната быдӟаесь вал ке, туэ куд-огзэ воштӥз ни кикур быдӟа гинэ техника, валэктэ валтӥсь инженер Андрей Науменко. Космослы, обороналы чаклам вуз сяна, заводын потто тазалыкез эмъянъя но калыклэн улоназ кутӥськись техникаез но. Таосъя но заказъёссы лачак.Журналистъёс Г. Кудрявцевлэсь тунсыкъяськизы: Ю. Гагаринэз космосэ келяку, кыӵе уж оскемын вал асьме заводлы? 1950-тӥ аръёсы ижъёс поттыны кутскизы «Электрон» техникаез. Со юрттӥз ракеталэсь лобон сюрессэ, пилотлэсь тазалыксэ но космической корабльлэсь параметръёссэ чакласа возьыны. Та визьмо машинаен ужазы СССР-ысь вань конструктор бюроос. 1961-тӥ арын 12-тӥ апреле «Восток» корабль но космосэ лобаз асьме техника юрттэмъя.- Таин валче 20-тӥ апреле усьтыны чакласькомы Ю. Гагаринлы сӥзем синпелетэз. Солы инты дасямын завод котырын, М. Горький урамын. Сое усьтонэ вуозы нимо-дано куноос, пӧлазы луозы 2 космонавтъёс но, - шуиз Г. Кудрявцев.Елена Никитина Туспуктӥз Эдуард Карипов Теги: космос  